Publication: Magyar Közlöny
Issue: MK-2001-8 (Year: 2001, Number: 8)
Era: 1990-2004
Section: 1997. évi CLVI. törvény 5. §-ában foglaltak szerint kiemelkedően közhasznú szervezetként működik arra tekintettel,
Paragraph Index: 294

k) az éves beszámoló elfogadása. A Kuratórium az a), b), c), g), h) és i) pontokban meghatározott kérdésekben döntéseit kétharmados szótöbbséggel hozza. A közalapítványi adományok juttatásával, illetve a kedvezményezetteket érintő döntéseivel kapcsolatos tájékoztatást a Kuratórium köteles az országos terjesztésű Magyar Felsőoktatás című folyóiratban közzétenni. Amennyiben a támogatás nyújtása pályázat útján történik, úgy a pályázatnak minden esetben nyíltnak, illetve a pályázati eljárásnak szabályozottnak kell lennie, továbbá biztosítani kell a pályázatban kiírt feltételek tisztaságát. A pályázat nem tartalmazhat olyan feltételeket, amelyekből — az eset összes körülményei mérlegelésével — megállapítható, hogy a pályázatnak előre meghatározott nyertese van (színlelt pályázat). A Kuratórium elnöke: A Kuratórium elnöke irányítja a Kuratórium munkáját. Összehívja és vezeti a Kuratórium üléseit, akadályoztatása esetén a Kuratórium alelnöke veszi át e feladatait. Önállóan képviseli a Kuratóriumot és Közalapítványt harmadik személyekkel és hatóságokkal szemben. Akadályoztatása esetén bármely érdektelen kurátor is eljárhat a Közalapítvány képviseletében. A Közalapítvány SZMSZ-e a működés körében más személyek részletes képviseleti jogosultságáról is rendelkezhet. A bankszámla feletti rendelkezéshez minden esetben két képviseletre jogosult kuratóriumi tag együttes aláírása szükséges. A Kuratóriumnak az alapítóval közszolgálati jogviszonyban álló tagjai képviselőként a fenti esetekben nem járhatnak el. Dönt minden olyan kérdésben, amelynek végleges eldöntése — mint fenntartónak — valamely jogszabály vagy főiskolai szabályzat alapján másodfokon hatáskörébe tartozik, illetőleg, amelyben első fokon a főigazgató dönt, továbbá, amelyben az összeférhetetlenség okán kell határoznia. A Kuratórium elnöke gyakorolja a Főiskola főigazgatója és a Közalapítvány dolgozói esetében a munkáltatói jogokat. A főigazgató alkalmazásához, felmentéséhez a Főiskolai Tanács egyetértését ki kell kérni. A Közalapítvány dolgozói munkaviszonyának létesítéséhez és az alkalmazás megszüntetéséhez a Kuratórium elnöke kikéri a Kuratórium véleményét. A Kuratórium elnöke gondoskodik a Közalapítvány gazdálkodásának legfontosabb adatai, valamint tevékenysége évenkénti nyilvánossá tételéről, a Kuratórium által meghatározott rend szerint. A Kuratórium tagjai tiszteletdíjban és költségtérítésben is részesülhetnek, amelynek feltételeit, összegét és elszámolásának rendjét — az Alapító képviseletében eljáró oktatási miniszter előzetes jóváhagyásával — a Közalapítvány önálló szabályzatában kell meghatározni.

Source: https://magyarkozlony.hu/hivatalos-lapok/dbed45b15f0d42afe47e70a0ac6a3debea7a69cc/dokumentumok/e0475755d923697f4e18a6107dbaf93da42ca5df/letoltes